ការ​និយម​បរិភោគ​បន្លែ​នៅ​ស.រ.អ.
ពួក​គេ​ជឿ​ថា​ ការ​សម្លាប់​សត្វ​ក្នុង​កសិដ្ឋាន​ធ្វើ​ជា​ចំណី​អាហារ​ ជា​អំពើ​ខ្វះ​សីល​ធម៌​និង​គ្មាន​មេត្តា។
សំណួររបស់អ្នកស្តាប់យើងនៅសប្តាហ៍នេះមកពីប្រទេសឥណ្ឌា។ លោក K. Jameel Ahmed ចង់ដឹងអំពីក្រុមអ្នកទទួលទានបន្លែនៅក្នុងស.រ.អ.។ ដើម្បីឆ្លើយទៅសំណួរនេះ ជាដំបូងយើងសូមពណ៌នាអំពីបែបបទមួយចំនួនដែលជនជាតិអាមេរិកាំងឲ្យអត្ថន័យអាហារធ្វើពីបន្លែនិងផ្លែឈើសុទ្ធសាធ។ អ្នកស្រី នុច សារីតា ប្រែសម្រួលអត្ថបទ Special English អំពីរឿងនេះមានសេចក្តីដូចតទៅ៖ ក្រុមអ្នកទទួលទានបន្លែខ្លះៗមិនបរិភោគផលិតផលណានិមួយដែលធ្វើអំពីសាច់ ឬម្ហូបចំណីណាដែលធ្វើអំពីផលិតផលសត្វ មានរួមទាំងផលិតផលទឹកដោះគោ ពងមាន់និងទឹកឃ្មុំ។ អាហារបែបនេះគេហៅថា អាហារបន្លែសុទ្ធ។ ក៏ប៉ុន្តែក្រុមអ្នកទទួលទានបន្លែ ភាគច្រើនបញ្ចូលផលិតផលធ្វើពីទឹកដោះគោនៅក្នុងអាហាររបស់ពួកគេហើយមានអ្នកទទួលទានបន្លែជាច្រើនបរិភោគពងមាន់។ មនុស្សខ្លះគេចាត់ទុកខ្លួនគេថា ជាអ្នកចូលចិត្តទទួលទានបន្លែ ពីព្រោះពួកគេមិនទទួលទានសាច់ ឬមាន់ ទា ក្ងានទេ ក៏ប៉ុន្តែគេទទួលទានត្រី។ មានហេតុផលច្រើនណាស់ដែលមនុស្សជ្រើសយកការទទួលទានអាហារបន្លែ។ មានសាសនាខ្លះ ដូចជាពួកអ្នកកាន់សាសនាហិណ្ឌូ ប្រកាន់យកការទទួលទានបន្លែជាផ្នែកនៃកិច្ចប្រឹងប្រែងមួយ គ្មានអំពើឃោរឃៅទៅលើសត្វ។ នៅមានមនុស្សដទៃៗជាច្រើនទៀត ដែលមិនទទួលទានសាច់សោះនោះគឺគ្មានហេតុផលទាក់ទងនឹងសាសនាទេ។ ពួកគេជឿថា ការសម្លាប់សត្វក្នុងកសិដ្ឋានធ្វើជាចំណីអាហារ ជាអំពើខ្វះសីលធម៌និងគ្មានមេត្តា។ ក្រុមអ្នកទទួលទានបន្លែខ្លះៗទៀតជឿថា ការទទួលទានអាហារធ្វើពីបន្លែច្រើនមានសុខភាពល្អ។ សមាគមចំណីអាហារអាមេរិកាំងនិយាយថា អ្នកទទួលទានបន្លែជាញឹកញាប់មានជាតិខ្លាញ់ក្នុងឈាម និងសម្ពាធឈាមទាប ក៏ដូចគ្នានឹងអត្រាទាបនៃរោគមហារីកខ្លះៗ ហើយនិងរោគទឹកនោមផ្អែមផងដែរ។ នៅមានក្រុមអ្នកទទួលទានបន្លែខ្លះៗទៀតមិនទទួលទានសាច់ដោយហេតុផលនៃបរិដ្ឋាន។ មានការសិក្សាខ្លះបង្ហាញថា ឧស្សាហកម្មចិញ្ចឹមសត្វធំៗនៅក្នុងកសិដ្ឋានធ្វើឲ្យកខ្វក់ទឹកនិងអាកាស ឲ្យខូចដីនិងការផ្លាស់ប្តូរអាកាសធាតុ។ អង្គការរបស់ក្រុមអ្នកបរិភោគបន្លែហៅ Vegeterian Resource Group នៅទីក្រុងBaltimore រដ្ឋ Maryland បានធ្វើការសិក្សាមួយនៅឆ្នាំ២០០៦ អំពីចំនួននៃក្រុមអ្នកបរិភោគបន្លែនៅក្នុង ស.រ.អ.។ ប្រមាណ២,៣ភាគរយនៃមនុស្សពេញវ័យដែលគេបានសាកសួរនិយាយថា ពួកគេជាអ្នកទទួលទានបន្លែ។ ៦,៧ភាគរយបាននិយាយថា ពួកគេមិនដែលបរិភោគសាច់សោះ។ នេះជាការសិក្សាតូចមួយ ដូច្នេះលទ្ធផលអាចមិនត្រឹមត្រូវណាស់ណាទេ។ ក៏ប៉ុន្តែការសិក្សាពីដំបូងៗក៏បានរកឃើញដែរថា មានប្រមាណពីរភាគរយនៃជនជាតិអាមេរិកាំងនិយាយថា ពួកគេជាក្រុមអ្នកបរិភោគបន្លែ។ ទោះជាយ៉ាងណា សមាគមចំណីអាហារអាមេរិកាំងនិយាយថា ចំណូលចិត្តក្នុងការបរិភោគបន្លែកំពុងកើនឡើងជាលំដាប់។ អង្គការ មានដូចជាក្រុម Vegetarian Resource Group និងក្រុមមនុស្សមានសីលធម៌ដល់សត្វហៅ People for the Ethical Treatment of Animals ឬហៅ PETA បានឲ្យដំបូន្មានអំពីថា តើធ្វើដូចម្តេចឲ្យក្លាយទៅជាអ្នកទទួលទានបន្លែបាន នៅក្នុងគេហទំព័រនៃWebsites របស់ពួកគេ។ អង្គការ PETA ក៏ប្រាប់ដែរថា តើធ្វើម្ហូបដោយគ្មាន សាច់នោះមានវិធីធ្វើដូចម្តេចខ្លះ? ហើយអង្គការនេះបានចុះសាររបស់ក្រុមអ្នកបរិភោគបន្លែមានឈ្មោះល្បី មានរួមទាំងតារាភាពយន្តនាង Alicia Silverstone និងអ្នកចម្រៀង Moby ផងដែរ។ អ្នកនិពន្ធម្ហូបលោក Michael Pollan មានសំណូមពរមួយសមរម្យជាងការនិយមទទួលទានបន្លែសុទ្ធសាធ។ លោកមានប្រសាសន៍ថា ជនជាតិអាមេរិកាំងគួរតែទទួលទាន អាហារដូចជាមនុស្សពីជំនាន់មុនៗ។ លោកថា ពួកគេគួរបរិភោគអាហារ ដែលដុះដោយធម្មជាតិឲ្យបានចំនួនតិច ដែលភាគច្រើនគឺកូនរុក្ខជាតិ៕